LT Europos Sąjungos oficialusis leidinys C 126/42

Regionų komiteto nuomonė. Pasiūlymas dėl reglamento, kuriuo iš dalies keičiamas reglamentas dėl atliekų vežimo

2014/C 126/11

I. POLITINĖS REKOMENDACIJOS

REGIONŲ KOMITETAS

Bendrosios nuostatos

1. mano, kad atliekų vežimas yra viena svarbiausių atliekoms skirtų teisės aktų sričių – būtina užtikrinti, kad šie teisės aktai būtų geriau vykdomi. Vienose valstybėse narėse atliekų vežimas yra tinkamai kontroliuojamas, o kitose – ne, todėl uostai yra tiesiog „prašokami“ (angl. port hoping). Turima akivaizdžių įrodymų, kad atliekos yra neteisėtai vežamos tiesiogiai pažeidžiant Bazelio konvenciją ir Atliekų vežimo reglamentą (AVR). Tai visų pirma pasakytina apie pavojingų atliekų (pavyzdžiui, elektros ir elektronikos įrangos atliekų (EEĮA)) eksportą į EBPO nepriklausančias šalis, prisidengus pakartotiniu naudojimu, ir nepavojingų atliekų eksportą į besivystančias šalis šalinimo arba tvarkymo, kurie neatitinka aplinkosaugos reikalavimų, tikslais;

2. pažymi, kad IMPEL-TFS (1) kartu su 22 valstybėmis narėmis atlikus bendrus 3 454 atliekų siuntų patikrinimus buvo nustatyti 863 pažeidimai, taigi, reikalavimų nesilaikymo rodiklis yra 25 proc.;

3. pabrėžia, kad veiksmingas Atliekų vežimo reglamento vykdymo užtikrinimas padėtų: — gauti didesnę finansinę naudą, nes būtų išvengta valymo ir grąžinimo į kilmės šalį išlaidų, — sudaryti vienodas sąlygas Europoje ir pasaulyje taikyti aukštus perdirbimo standartus, — išvengti rimtų padarinių aplinkai ir sveikatai dėl neteisėtai vežamų atliekų išmetimo ar tvarkymo standartų neatitinkančiuose įrenginiuose paskirties šalyse, — propaguoti aukšto lygio atliekų, įskaitant pavojingas atliekas, rūšiavimą ir perdirbimą ES, prisidėti prie iniciatyvos „Tausiai išteklius naudojanti Europa“ tikslų įgyvendinimo ir skatinti ekonomikos augimą bei darbo vietų kūrimą ES atliekų tvarkymo sektoriuje, — išvengti neteisėto vertingų antrinių žaliavų eksporto, kuris prieštarauja ES žaliavų iniciatyvos tikslams, — užtikrinti, kad kiekybiškai įvertinti ES atliekų rinkimo, naudojimo ir perdirbimo tikslai (pavyzdžiui, nustatyti EEĮA, eksportuoti netinkamų transporto priemonių (ENTP), pakuočių ar baterijų direktyvose) būtų pasiekti;

4. mano, kad tikslinga vykdyti gamintojų kontrolę ten, kur atliekos gaminamos ir renkamos, siekiant sumažinti uostams tenkančią naštą;

5. primygtinai siūlo atliekų ir išteklių valdymo įmonėms glaudžiai ir aktyviai bendradarbiauti, nes ES atliekų tvarkymo įmonėms, kurios taiko tinkamus aplinkosauginius metodus, naudinga, kad būtų ribojamas neteisėtas atliekų vežimas;

6. pažymi, kad vykdant viešąsias konsultacijas dėl siūlomų pakeitimų, 90 proc. suinteresuotųjų subjektų pritarė ES teisėkūros priemonėms, taikomoms atliekų pervežimui;

Vežamų atliekų patikrinimų planavimas

7. palankiai vertina siūlomą įpareigojimą rengti patikrinimų planus, įskaitant visoje ES taikomą privalomo turinio apibrėžtį, tokiu būdu skatinant reguliarių ir nuoseklių patikrinimų visose valstybėse narėse planavimą. Tinkamai planuojant patikrinimus valdžios institucijoms bus lengviau sustiprinti savo pajėgumus siekiant veiksmingai atlikti patikrinimus;

8. pastebi, kad dėl netinkamo teisės aktų vykdymo užtikrinimo vienoje valstybėje narėje, gali padaugėti darbo ir išaugti sąnaudos kitoje valstybėje narėje, todėl visiems aktualu suderinti patikrinimo procedūras, gerinti bendradarbiavimą ir dalytis informacija tarp šalių;

9. primena, kad patikrinimų planai yra svarbus IMPEL atliekų vežimo patikrinimų gairių aspektas (2), tačiau įspėja, kad daliai darbuotojų pavedus planuoti patikrinimus neturėtų sumažėti žmogiškieji ištekliai patikrinimams atlikti;

10. remia pasiūlymą, kad patikrinimų planai turėtų apimti visą tam tikros valstybės narės geografinę teritoriją, tačiau siūlytų formuluotę papildyti taip, kad planus būtų galima įgyvendinti regionų lygmeniu;

11. primygtinai siūlo, remiantis turimais geriausios praktikos pavyzdžiais, planuose numatyti įvertinamus tikslus, nes taip veiklos rezultatus galės įvertinti sprendimų priėmėjai;

12. tvirtai remia nuostatą, kad patikrinimų planuose turi būti numatytas rizikos vertinimas, kuris apima konkrečius atliekų srautus ir neteisėto vežimo šaltinius ir kuriame atsižvelgiama į policijos įstaigų pateiktus žvalgybos duomenis; ragina kompetentingas valdžios institucijas šiuo klausimu vadovautis IMPEL rekomendacijomis, siekiant geriau nustatyti prioritetus ribotų patikrinimo išteklių naudojimui;

13. mano, kad vandens kelių transportas taip pat turi būti įtrauktas į patikrinimų planus, kaip nurodyta IMPEL rekomendacijose;

14. ragina Komisiją parengti muitinės kodų ir atliekų kodų konvertavimo lentelę, kad pagal muitinių naudojamus tarptautinius tarifų kodus būtų galima pasirinkti tikrinti didelės rizikos siuntas;

Patikrinimų planų skelbimas

15. supranta Tarybos būgštavimus (3), kad patikrinimų planų skelbimas gali būti naudingas užsiimantiems neteisėtu atliekų vežimu; todėl mano, kad patikrinimų planai turėtų būti skelbiami strateginiu, o ne įgyvendinimo lygmeniu;

16. pripažįsta, kad vietos ir regionų valdžios institucijos privalo rūpintis savo piliečiais ir užtikrinti, kad jų atiduotos medžiagos pakartotiniam naudojimui, perdirbimui, naudojimui ar išmetimui, yra tvarkomos atsižvelgiant į aplinką ir žmonių sveikatą. Žinojimas, kad neteisėtai vežamos atliekos tvarkomos kenkiant aplinkai, mažina piliečių aktyvumą taikant perdirbimo ir atliekų šalinimo sistemas;

17. todėl primygtinai ragina skelbti metines atliktų patikrinimų ataskaitas, šių patikrinimų rezultatus ir galimai skirtas bausmes;

Prievolės įrodyti perkėlimas

18. labai pritaria pasiūlymui iš siuntėjo reikalauti įrodyti, kad tariamam pakartotiniam naudojimui eksportuojamas daiktas gerai veikia. Tai taikytina elektros ir elektroninei įrangai (EEĮ) (o ne EEĮA) ir automobiliams (o ne ENTP). Šis prievolės įrodyti perkėlimas turėtų padėti patikrinimus vykdančioms institucijoms nustatyti neteisėtą neveikiančių daiktų, t. y. atliekų, kurios kitaip būtų vežamos standartų neatitinkančiam perdirbimui ar tvarkymui į ES nepriklausančias šalis, eksportą. Tokie daiktai turėtų būti tvarkomi Europos įrenginiuose siekiant neprarasti vertingų žaliavų ir kartu saugoti aplinką ir žmonių sveikatą trečiosiose šalyse;

19. palankiai vertina pasiūlymą tuo atžvilgiu, kad jame naudojimui skirtų atliekų siuntų atveju numatyta, jog įtarus neteisėtą vežimą, kompetentinga institucija gali iš siuntėjo reikalauti pateikti paskirties šalies įrenginiuose taikomų atliekų tvarkymo metodų, technologijų ir standartų įrodymą; be to, mano, kad tai reikėtų taikyti visoms susijusioms siuntoms, kurioms taikomas Atliekų vežimo reglamentas, ir kad siekiant didesnio skaidrumo ir visuomenės pasitikėjimo atliekų ir išteklių grandine turėtų būti skelbiama galutinė visų perdirbimui skirtų siuntų paskirties vieta;

Keitimasis elektroniniais duomenimis

20. remia keitimosi elektroniniais atliekų siuntų duomenimis plėtojimą, nes taip būtų sukurta saugi duomenų bazė elektroninėms siuntų deklaracijoms, kuriose būtų nurodytas tiekėjas, vežėjas, prekiautojai ir galutinė medžiagų paskirties vieta, ir pabrėžia, kad ją kuriant svarbu plačiai konsultuotis su vietos ir regionų valdžios institucijomis ir kitais suinteresuotaisiais subjektais;

21. tvirtina, kad tokia duomenų bazė turėtų būti prieinama visoms viešosioms institucijoms (aplinkosaugos inspekcijoms, muitinei, policijai) ir į ją turi būti įtraukti patikrinimų rezultatai, kuriais valdžios institucijos galėtų pasinaudoti rinkdamosi patikrinimo objektus;

22. pastebi, kad keturios šalys jau naudoja elektroninę keitimosi duomenimis apie atliekas sistemą (4), kuri, remiantis vertinimais, jei būtų taikoma visoje ES, daugiau kaip 40 mln. EUR per metus sumažintų verslui tenkančią administracinę naštą (5) ir kurią Aukšto lygio grupė administracinei naštai mažinti ragino naudoti visose valstybėse narėse;

Kiti klausimai

23. pakartoja, kad iš dalies keičiant Atliekų vežimo reglamentą būtina papildomai stiprinti IMPEL ir užtikrinti jam pakankamą ilgalaikę finansinę paramą, kad šis tinklas būtų dažniau pasitelkiamas tarpusavio vertinimui atliekamiems patikrinimams, stiprinti jo vaidmenį nustatant gerąją patirtį ir ja keičiantis, ir jį išplėsti įtraukiant regionų ir vietos lygmenis (6);

24. pakartoja savo raginimą Europos Komisijai sukurti bendrą ES privalomos aplinkosauginių patikrinimų ir stebėsenos sistemą, įskaitant įgaliojimus Europos Komisijai atlikti patikrinimus, užtikrinti paramą vietos ir regionų valdžios institucijų vaidmeniui įgyvendinant teisės aktus ir padėti sumažinti nesąžiningą konkurenciją, atsiradusią dėl taikomos skirtingos patikrinimo tvarkos ar jos nebuvimo, ir užtikrinti teisingumą imantis teisinių veiksmų (7);

Subsidiarumas, proporcingumas ir geresnis reguliavimas

25. primena, kad aplinkos politika yra ta sritis, kurioje ES ir valstybės narės dalijasi kompetencija, todėl taikomas subsidiarumo principas;

26. nurodo, kad atliekų vežimas yra tarptautinis klausimas ir kol visos valstybės narės vienodai neįgyvendins teisės aktų ir neužtikrins vienodo jų vykdymo, nebus galima sukurti lygių sąlygų ir valdyti žmonių sveikatai ir aplinkai kylančių pavojų; todėl mano, kad būtina imtis veiksmų ES lygmeniu;

27. primygtinai ragina Komisijos deleguotuoju aktu įdiegiant keitimosi elektroniniais duomenimis sistemą visapusiškai atsižvelgti į padarinius vietos ir regionų valdžios institucijų kompetencijai. Todėl prieš pateikiant bet kurį deleguotąjį aktą, turėtų būti tiesiogiai pasikonsultuota su vietos ir regionų valdžios institucijomis ar jų atstovais.

II. SIŪLOMI PAKEITIMAI

1 pakeitimas

COM(2013) 516 final, 1 straipsnis, 2 punktas – Reglamento (EB) Nr. 1013/2006 26 straipsnio nauja 5 dalis

Paaiškinimas

Būtinos atitinkamos konsultacijos, įskaitant konsultacijas vietos ir regionų valdžios institucijų ekspertų lygmeniu. Jau veikia muitinių vienas langelis deklaracijoms teikti ir vienas langelis jūrų laivybos srityje. Duomenys turi būti prieinami visoms reikalingoms struktūroms, t. y. policijai, muitinei, inspekcijoms ir uosto direkcijoms.

2 pakeitimas

COM(2013) 516 final, 1 straipsnis, 3 punktas, b papunktis – Reglamento (EB) Nr. 1013/2006 50 straipsnio nauja 2a dalis

Komisijos siūlomas tekstas RK pakeitimas Valstybės narės užtikrina, kad jų kompetentingos institucijos sudarytų patikrinimų planus, kurių tikslas – patikrinti, ar laikomasi šio reglamento. Šie planai apima visą susijusios valstybės narės geografinę teritoriją ir taikomi visoms vežamų atliekų patikroms, atliekamoms pagal 2 dalį, įskaitant subjektų ir įmonių, kelių ir geležinkelio transporto ir uosto siuntų patikrinimus. Į minėtus planus įtraukiama: Valstybės narės užtikrina, kad jų kompetentingos institucijos sudarytų patikrinimų planus, kurių tikslas – patikrinti, ar laikomasi šio reglamento. Šie planai apima visą susijusios valstybės narės geografinę teritoriją atitinkamais lygmenimis, užtikrinant planų koordinavimą, jei rengiami keletas patikrinimų planų, ir taikomi visoms vežamų atliekų patikroms, atliekamoms pagal 2 dalį, įskaitant subjektų ir įmonių, kelių ir geležinkelio transporto ir uosto siuntų patikrinimus. Į minėtus planus įtraukiama: (a) vežamų atliekų patikrinimų strategija ir tikslai, kuriuose nurodomi reikiami žmogiškieji, finansiniai ir kiti ištekliai; a) vežamų atliekų patikrinimų strategija ir tikslai bei įvertinami tikslai, kuriuose nurodomi reikiami žmogiškieji, finansiniai ir kiti ištekliai; (b) rizikos vertinimas, apimantis konkrečius atliekų srautus ir neteisėto vežimo šaltinius, kuriame atsižvelgiama į tokius žvalgybos duomenis, kaip policijos tyrimai ir nusikalstamos veiklos analizė; b) rizikos vertinimas, apimantis konkrečius atliekų srautus ir neteisėto vežimo šaltinius, kuriame atsižvelgiama į tokius žvalgybos duomenis, kaip policijos tyrimai ir nusikalstamos veiklos analizė; (c) prioritetai ir aprašymas, kaip šie prioritetai pasirinkti, remiantis strategijomis, tikslais ir rizikos vertinimu; c) prioritetai ir aprašymas, kaip šie prioritetai pasirinkti, remiantis strategijomis, tikslais ir rizikos vertinimu; (d) informacija apie planuojamų patikrinimų, susijusių su atliekų vietomis, kelių ir geležinkelio transportu ir uosto siuntomis, skaičių ir rūšis; d) informacija apie planuojamų patikrinimų, susijusių su atliekų vietomis, kelių, oro, vandens kelių ir geležinkelio transportu ir uosto siuntomis, skaičių ir rūšis, remiantis rizikos vertinimu ir prioritetais; (e) užduočių paskirstymas visoms vežamų atliekų patikrinimuose dalyvaujančioms institucijoms; e) užduočių paskirstymas visoms vežamų atliekų patikrinimuose dalyvaujančioms institucijoms; (f) įvairių patikrinimuose dalyvaujančių institucijų bendradarbiavimo priemonės ir f) įvairių patikrinimuose dalyvaujančių institucijų efektyvaus ir veiksmingo bendradarbiavimo priemonės; ir (g) inspektorių mokymo techniniais ar teisiniais klausimais, susijusiais su atliekų tvarkymu ir atliekų vežimu, poreikio įvertinimas ir reguliarių mokymo programų numatymas. g) inspektorių mokymo techniniais ar teisiniais klausimais, susijusiais su atliekų tvarkymu ir atliekų vežimu, poreikio įvertinimas ir reguliarių mokymo programų numatymas; h) komunikacijos ir atitikčiai propaguoti skirta strategija turi apimti subjektus, kuriems yra taikomi teisės aktai, ir plačiąją visuomenę; ir i) informacija apie tai, kaip subjektai, kuriems yra taikomi šios srities teisės aktai, ir plačioji visuomenė gali pranešti apie jiems kilusius įtarimus nurodytai agentūrai (pranešimai apie pažeidimus). Planai peržiūrimi bent kartą per metus ir prireikus atnaujinami. Peržiūrint vertinama, kiek įgyvendinti planuose nustatyti tikslai ir kiti elementai. Planai peržiūrimi bent kartą per metus ir prireikus atnaujinami. Peržiūrint vertinama, kiek įgyvendinti planuose nustatyti tikslai ir kiti elementai , taip pat pateikiama ankstesniais metais atliktų patikrinimų, jų rezultatų ir skirtų nuobaudų santrauka . Pagal 2003 m. sausio 28 d. Europos Parlamento ir Tarybos direktyvą 2003/4/EB dėl visuomenės galimybės susipažinti su informacija apie aplinką kompetentinga institucija šiuos planus paskelbia viešai. (8). Pagal 2003 m. sausio 28 d. Europos Parlamento ir Tarybos direktyvą 2003/4/EB dėl visuomenės galimybės susipažinti su informacija apie aplinką kompetentinga institucija šių planų strateginę apžvalgą nuolat skelbia viešai, taip pat elektroniniu būdu (9). Valstybės narės užtikrina, kad pagal šiame straipsnyje minėtus planus atliktų patikrinimų rezultatai, visos atitinkamų valdžios institucijų po tokių patikrinimų įgyvendintos taisomosios priemonės, ekonominės veiklos vykdytojų, dalyvavusių neteisėtai vežant siuntas, pavardės (pavadinimai) ir paskirtos baudos būtų nuolat viešinami, taip pat elektroniniu būdu.

Paaiškinimas

Kai kuriose valstybėse narėse patys regionai yra atsakingi už patikrinimų planų sudarymą, todėl planus reikia koordinuoti, kad jie apimtų visą geografinę teritoriją. Įvertinamų tikslų įtraukimas derėtų su dabartine valstybių narių geriausia praktika ir leistų sprendimų priėmėjams įvertinti patikrinimų planų efektyvumą. Vandens kelius ir oro transportą taip pat reikia įtraukti, nes jais irgi gabenamos atliekos. Atliekų ir išteklių pramonė bei plačioji visuomenė turi prisidėti užtikrindamos, kad būtų laikomasi atliekų vežimo reglamentų, ir visuomenės labui atitinkamai agentūrai pranešti neraminančią informaciją, nebijodamos bauginimų ar persekiojimo. Reikėtų aiškiai pasakyti, kad patikrinimų skaičius ir rūšys turi priklausyti nuo rizikos vertinimo ir b) ir c) punktuose paminėtų prioritetų. Būtina skelbti patikrinimų rezultatus, siekiant įrodyti, kad reglamentas įgyvendintas, ir išsaugoti visuomenės pasitikėjimą atliekų tvarkymu. Skelbti reikėtų tik strateginę planų apžvalgą, nes išsamesnė informacija gali būti naudinga bandantiems išvengti vežamų atliekų patikrinimo.

3 pakeitimas

Reglamento (EB) Nr. 1013/2006 50 straipsnio 5 dalis

Komisijos siūlomas tekstas RK pakeitimas Komisija nepasiūlė jokio pakeitimo dėl Reglamento (EB) Nr. 1013/2006 50 straipsnio 5 dalies dabartinės formuluotės. Pasiūlyta dabartinę Reglamento (EB) Nr. 1013/2006 50 straipsnio 5 dalies formuluotę taip pakeisti: Valstybės narės dvipusiai ir daugiapusiai bendradarbiauja viena su kita, kad palengvintų neteisėto vežimo prevenciją ir nustatymą. Jos keičiasi informacija apie atliekų siuntas ir dalijasi žiniomis apie vykdymą užtikrinančias priemones. Komisija šiais tikslais sukuria bendrą platformą, kurioje dalyvauja visos valstybės narės.

Paaiškinimas

Dabar bendradarbiavimas vyksta savanoriškai ir svarbiausios valstybės narės jame nedalyvauja. Su neteisėtais tarpvalstybiniais vežimais įmanoma veiksmingai kovoti tik tuo atveju, jei visos valstybės narės dirbs kartu, kad būtų sukurta bendra platforma.

2014 m. sausio 30 d., Briuselis Regionų komiteto Pirmininkas Ramón Luis VALCÁRCEL SISO

(1) Aplinkos apsaugos įstatymų įgyvendinimo ir vykdymo tinklas (IMPEL) – Tarpvalstybinio atliekų vežimo grupė (TFS).

(2) IMPEL (2012) Doing the right thing for waste shipment inspections.

(3) Aplinkos tarybos posėdis (2013 m. spalio 14 d.)

(4) Europos keitimosi duomenimis apie atliekas sistema (EUDIN).

(5) Europos Komisijos aukšto lygio nepriklausomų suinteresuotųjų šalių grupė administracinei naštai mažinti (2009 m.): Aukšto lygio grupės nuomonė dėl administracinės naštos mažinimo; prioritetinė sritis – aplinka.

(6) CdR1119/2012 fin.

(7) CdR 593/2013 fin, CdR 1119/2012 fin, CdR164/2010 fin.

(8) OL L 41, 2003 2 14, p. 26.

(9) OL L 41, 2003 2 14, p.26.